Á kwí ngɔn zamgbála e ngákwí, ńdɔ é bɔ́n bə́ Ísraɛ̂l bə́sə̄ yā bə́ ngábə́ tɔá á bə̄tísɔn bábán, bə́ ngáwé óyīlí fūfulu, bə́ mān kóan á Yērúzalɛm. 2Ńdɔ Yosué, mɔ́n Yotsadag, a ngákódō á sí ai bəbə́nyāŋ bóé bəfada, ai Zorobabel, mɔ́n Shaltiel, ai bəbə́nyāŋ, ńdɔ̄ bə́ ngátə́bə̄ nâ bádūgan lóŋ álatâr Zambá Ísraɛ̂l nə́ bə́ və̄ mə́túnuŋa bákad dígī étēde; anə́ ḿból lə́ nə́ ńtilán á mvéndé Mósɛs, mod Zambá. 3Tɔ anə́ bə́ mbádaga é bod bə́ ngálígī bânɔŋ ǹnam, ńdɔ̄ bə́ ngádúgan lóŋ álatâr é vóm á ngābə́ ósúsúa, ńdɔ̄ fə̄ bə́ ngávə́ Ńtondôbə mə́túnuŋa bádígī étēde, mətúnuŋa mə́ kídí ai émá mə́ ngōgé. 4Bə́ ngadzə́me abóg bibə̌m anə́ ḿból lə́ nə́ ńtilán, ai abím mətúnuŋa badígi anə́ ámǒs anə́ ámǒs. 5Bə́ ngavə́ hḿ mə́túnuŋa báyəan və́ á bə̄sábad, təge láŋ mə́túnuŋa mə́ ńdígán yā ńnomó etɔá, ai émá yā ḿkpāmáŋ ngɔn, ai mə́bōg mə́sə máwóge ai Ǹtondôbə, təge láŋ mə́túnuŋǎ yā mod émēn á ngábə́ dzǎm yílī nə́ a və́ Ńtondôbə á mvam dzié nyémēn. 6A tádigi ámōs ósú yā ngɔn zamgbála, bə́ ngavə́ hḿ Ńtondôbə mətúnuŋa mə́ ńdígán, a fyáŋán bɔ̌ naa hálā bə́ ngə́lə təge mǎn fag bībé yā tə́mpɛ́l Ǹtondôbə. 7Ńdɔ̄ bə́ ngánɔŋ mɔní bə́ və́ə́ bə̄bwé mə́kɔ́g ai bəkábínda, bə́ nɔŋɔ́ bīdí ai mənyú ai mim̀bɔ́ŋ, bə́ və́ə́ Sidónian ai Tîriǎn ású yə̄ nâ bə́ lóm məbám yā Libáŋ ai máŋ mə́sə a kələ kwí á Yafa, anə́ ḿból ńkūkúmá Pérsia, Sirus, a ngavə́ ngul. 8Ḿbú bɛ̄ɛ̄ á məsuan mábán á Ndá Ǹtondôbə á Yērúzalɛm, á ngɔn bɛ̌, ńdɔ Zorobabel mɔ́n Shaltiel, ai Yosué, mɔ́n Yotsadag, ai é bəbə́nyāŋ bəvɔ́g, bəfada, bəlevíta ai é bod bə́sə̄ bə́ ngádúgan á Yērúzalɛm á bə́sɔ̂ á məkaban, bə́ ngátádi bisíé, bə́levíta bə́ ngábə́ ókalǎ bisəb məwóm mə́bɛ̄ ai ébá bə́ lodo okalǎ tē, ḿbɔ̄ bə́ ngátɔ́b nə́ bə́ wūlú ai bisíé yā tə́mpɛ́l Ǹtondôbə. 9Ńdɔ fɔ́ɔ́ Yosué, ai bɔ́n bóé ai bəbə́nyāŋ, Karmiel ai bɔ́n bóé, bɔ́n bə́ Yúda, bɔ́ bə́sə hə ǹnə́m m̀bɔ́g, ńdɔ̄ bə́ ngátádī nə́ bátɔ̄ŋɔlɔ bəbɔ bisíé á Ndá Zambá, təge lǎŋ bɔ́n bə́ Hénadad, bɔ́n bábán ai bəbə́nyāŋ bábán bəlevíta. 10Ńdɔ̄ hḿ bə̄máwɔd bə́ ngáman fag bíbɛ̄ ai átə̄lē mə́kɔ́g mə́ ósú yā tə́mpɛ́l Ǹtondôbə, abǒg tē fə, ńdɔ̄ bə́ ngátə́le bəfada, m̀bɔ́dán m̀bɔ́dán, tɔ́ŋ á mɔ́, ai bəlevíta, bɔ́n bə́ Asaf, bɔ̂ bə́ bə̄lə́ ngɔm, ású yə̄ nâ bə́ lūgu Ńtondôbə, anə́ ḿból Dávid, ǹkúkúmá Ísraɛ̂l, a ngábénde. 11Bə́ ngayia Ǹtondôbə bía bí ólugú ai biá bí ngāŋ, bod bə́ yə́bəgə nâ: "Amú á nə m̀bəŋ, amú m̀baalán mətǐŋ wóé ó nə kōlé ású Ísraɛ̂l.” Ǹgúma áyɔŋ ósə̄ ó ngalɔ́ŋ ayénga á yób étē, bə́ luugu Ńtondôbə, amú hálā bə́ man yǎ bə̌m mə́kɔ́g mə́ ósú yā bíbɛ̄ bí tə́mpɛ́l Ǹtondôbə. 12Ńdɔ̄ á fɔ̄ɔ̄ abuí bəfada ai bəlevíta ai bətə́bə bə́ ósú yā məndá mə́ bod ébá bə́ ngábə́ miǹnǒm, ébá yā bə́ ngáyén é tə́mpɛ́l yā ósúsúa, bə́ ngábə́ hə á mīńyón, ǹtíé ósə̄ bə́ yéne anə́ báfág bíbɛ̄, hədá abuí ávɔ̄g lə́ lɔ́ŋɔ ayénga ai míńtag bə́ wógo.